પાણિનિના ગ્રંથોમાં ગોળાકાર અક્ષ ‘ને રેખાકાર શલાકાનો ઉલ્લેખ છે. અક્ષક્રીડા કે શલાકાક્રીડા એટલે ગેમ્બલિંગ. પતંજલિ જેવા યોગશાસ્ત્રીઓ જુગારી માટે અક્ષધૂર્ત શબ્દ વાપરતાં. અગ્નિપુરાણમાં પણ જુગાર અંગેની વાતો છે. મનુ ‘ને અન્ય સ્મૃતિમાં જુગાર અંગે નિયમો છે. કૌટિલ્યના અર્થશાસ્ત્રમાં સક્ષમ રાજકારણ તેમ જ અર્થકારણ માટે જુગાર અંગેના કાયદા લખ્યા છે. તેમાં જુગારની લતને કારણે ધનના નાશ સિવાય કર્મ બરાબર ના કરી શકવાની ચેતવણી છે. દુષ્ટનો સંગ થાય. ક્રોધ ‘ને સંતાપ પામો. સ્નાનાદિ ક્રિયા પ્રત્યે અનાદર, વ્યાયામમાં અડચણ ‘ને મળ-મૂત્ર રોકવાને કારણે રોગ થાય એવી પણ વાત કરી છે. શુદ્રકના નાટક ‘મૃચ્છકટિકમ’માં એક જુગારી આસપાસ કથા છે. તેમાં એક શ્લોક છે- મેં જુગારથી ધન પ્રાપ્ત કર્યું, મિત્ર તથા પત્ની પણ જુગાર થકી જ મળ્યાં, જુગારના ધનથી જ દાન આપ્યું તેમ જ ભોજન કર્યું અને જુગારમાં જ બધું ગુમાવી દીધું.